Odgovorni za prekrečavanje murala francuskog umetnika Remeda u Novom Sadu još uvek nisu pronađeni, ali kreativni ljudi iz tog grada odlučili su da svoj revolt iskažu na način koji najbolje znaju. Njihova ideja je da ceo Novi Sad prekriju muralima svetskih umetnika.

00:00 Izvor: N1

U siromašnom novosadskom kvartu, jedan Meksikanac penje se na zgradu. Farid Rueda već danima oronulu fasadu pretvara u umetničko delo.

„Mural na kom radim predstavlja životinju – obično radim sa motivima životinja koje su ugrožene, tako da sam se odlučio da oslikam risa. On živi na ovim prostorima, a većina ljudi koja živi u gradu ni ne zna koliko ih je malo ostalo u divljini“, kaže on.

Ovog umetnika u Novi Sad dovela je grupa lokalnih aktivista, koji kažu da je u pitanju odgovor na dosad nerazjašnjeno prekrečavanje murala u centru grada.

„Mi smo se okupili i rešili da na takvu stvar probamo da odgovorimo sa više umetnosti i da se bavimo jedino i samo umetnošću“, navodi Milica Grujičić, udruženje „Lančana reakcija“.

Ta umetnost košta – honorar meksičkog autora iznosi hiljadu, a iznajmljivanje platforme 160 evra po danu. Novac su skupili jednim delom preko projekata, dok je najveći deo prikupljen donacijama građana.

„Ljudi koji vole strit art su sami počeli da se javljaju, to su uglavnom firme i pojedinci. Stvar je pozitivna i lepa a iziskuje novac da bi se zgrada od četiri-pet spratova oslikala“, kaže Milica Grujičić.

Jedna takva zgrada već je oslikana pre nekoliko dana. U julu je u planu još jedan veliki mural, a za dva meseca umetničko delo na novosadskim zidovima ostaviće jedno poznato lice.

Naime, u avgustu se očekuje dolazak francuskog umetnika Remeda, čiji mural je u martu prekrečen, i koji je praktično bio inspiracija za početak ove akcije.